*Projekts*

## LATVIJAS REPUBLIKAS MINISTRU KABINETS

2017.gada \_\_\_. \_\_\_\_\_\_\_ Noteikumi Nr.\_\_\_\_

Rīgā (prot.Nr.\_\_\_,\_\_\_.§)

# Noteikumi par vides aizsardzības valsts statistikas pārskata veidlapām

*Izdoti saskaņā ar*

*Statistikas likuma 11. pantu un*

 *Atkritumu apsaimniekošanas likuma 12. panta otrās daļas*

*6. punktu, 12.1 pantu un 20. panta astoto daļu*

1. Noteikumi nosaka vides aizsardzības valsts statistikas pārskatu veidlapas, kā arī to aizpildīšanas un iesniegšanas kārtību.

2. Noteikumi apstiprina šādas vides aizsardzības valsts statistikas pārskatu veidlapas (turpmāk - pārskatu veidlapas):

2.1. pārskata veidlapa „Nr. 2 - Ūdens. Pārskats par ūdens resursu lietošanu” (1. pielikums) (turpmāk - ūdens veidlapa). Ūdens veidlapu aizpilda fiziskās un juridiskās personas (ūdens resursu lietotāji), kurām ir vai pārskata gadā bija ūdens resursu lietošanas atļauja, vai operatori, kuriem ir vai pārskata gadā bija atļauja A vai B kategorijas piesārņojošo darbību veikšanai, kā arī notekūdeņu attīrīšanas iekārtu operatori, kuriem ir vai pārskata gadā bija C kategorijas piesārņojošas darbības apliecinājums;

2.2. pārskata veidlapa „Nr. 2 - Gaiss. Pārskats par gaisa aizsardzību” (2. pielikums) (turpmāk - gaisa veidlapa). Gaisa veidlapu aizpilda operatori, kuriem ir vai pārskata gadā bija atļauja A vai B kategorijas piesārņojošo darbību veikšanai vai C kategorijas piesārņojošas darbības apliecinājums enerģētikas jomā vai kuru darbība atbilst Eiropas Parlamenta un Padomes Regulas (EK) Nr. 166/2006 par Eiropas Piesārņojošo vielu un izmešu pārneses reģistra ieviešanu un Padomes Direktīvu 91/689/EEK un 96/61/EK grozīšanu (turpmāk - regula Nr. 166/2006) 1. pielikumā minētajai piesārņojošai darbībai un kuri emitē regulas Nr. 166/2006 2. pielikumā minētās piesārņojošās vielas. Gaisa veidlapā ietverta aizpildīšanas kārtība;

2.3. pārskata veidlapa „Nr. 3 - Atkritumi. Pārskats par atkritumiem” (3. pielikums) (turpmāk - atkritumu veidlapa). Atkritumu veidlapu aizpilda operatori, kuriem ir vai pārskata gadā bija atļauja A vai B kategorijas piesārņojošo darbību veikšanai vai C kategorijas piesārņojošas darbības apliecinājums visu kategoriju (L, M, N,O) mehānisko sauszemes transportlīdzekļu, mobilās lauksaimniecības tehnikas un satiksmē neizmantojamu pārvietojamu mehānismu un citu pārvietojamu agregātu remonta un apkopes darbnīcai, atkritumu tirgotāji un atkritumu apsaimniekošanas starpnieki, bīstamo atkritumu radītāji un atkritumu radītāji, kas paši izved no Latvijas teritorijas atkritumus apglabāšanai, pārstrādei vai reģenerācijai, kā arī komersanti, kuriem ir vai pārskata gadā bija izsniegta atkritumu apsaimniekošanas atļauja (tai skaitā komersanti, kuri veic atkritumu pārstrādi vai slēgtas vai rekultivētas atkritumu izgāztuves atrakšanu un tajā esošo atkritumu pāršķirošanu).

3. Personas, kurām ir pienākums iesniegt šo noteikumu 2. punktā minētās pārskatu veidlapas:

3.1. elektroniski reģistrējas un aizpilda veidlapas valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” (turpmāk - centrs) tīmekļa vietnē tiešsaistes režīmā;

3.2. ūdens veidlapu aizpilda šo noteikumu 4. pielikumā minētajā kārtībā, bet atkritumu veidlapu - šo noteikumu 5. pielikumā minētajā kārtībā;

3.3. ir atbildīgas par informācijas iesniegšanu šo noteikumu 4. punktā minētajā termiņā. Par informācijas savlaicīgu nesniegšanu, informācijas sagrozīšanu vai atteikšanos to sniegt personu var saukt pie atbildības normatīvajos aktos noteiktajā kārtībā.

4. Pārskatu veidlapas par iepriekšējo kalendāra gadu personas aizpilda atbilstoši šo noteikumu 3. punktam līdz attiecīgā gada 1. martam.

5. Valsts vides dienesta reģionālā vides pārvalde:

5.1. kontrolē pārskatu veidlapās iekļautās informācijas atbilstību noteiktajām prasībām un pārskatu veidlapu iesniegšanu noteiktajos termiņos;

5.2. izvērtē pārskatu veidlapās sniegto informāciju, izdarot par to attiecīgu atzīmi elektroniskās datubāzes kontroles modulī. Ja informācija ir kļūdaina, par to paziņo personai, kura iesniegusi attiecīgo pārskata veidlapu, uzliek tai par pienākumu veikt nepieciešamos labojumus un nosaka termiņus to izpildei, par to paziņojot centram.

6. Centrs:

6.1. šo noteikumu 2. punktā minētās pārskatu veidlapas un šo noteikumu 4. un 5. pielikumā minēto aizpildīšanas kārtību ievieto centra tīmekļa vietnē;

6.2. noslēdz datubāzes attiecīgā gada 1. jūnijā;

6.3. apkopo iesniegto informāciju un katru gadu līdz 15. jūlijam iesniedz Centrālajā statistikas pārvaldē un Vides aizsardzības un reģionālās attīstības ministrijā kopsavilkumu par šo noteikumu 2. punktā minētajām pārskatu veidlapām.

7. Atzīt par spēku zaudējušiem Ministru kabineta 2008. gada 22. decembra noteikumus Nr. 1075 „Noteikumi par vides aizsardzības valsts statistikas pārskatu veidlapām” (Latvijas Vēstnesis, 2008, 201. nr., 2009, 206. nr., 2012, 15. nr.,2013., 73. nr., 2016., 39. nr.).

Ministru prezidents M. Kučinskis

Iesniedzējs:

vides aizsardzības un reģionālās

attīstības ministrs K. Gerhards

Vīza:

valsts sekretārs R. Muciņš

18.01.2017 16:39

656

Z.Balode

67026578, zita.balode@varam.gov.lv